b'\n_START_ARTICLE_\nVihre\xc3\xa4 nauha\n_START_PARAGRAPH_\nVihre\xc3\xa4 nauha on vihre\xc3\xa4 tietoisuusnauha. Se on ollut k\xc3\xa4yt\xc3\xb6ss\xc3\xa4 maailmalla monissa eri tilanteissa osoittamaan solidaarisuutta tai tukemista jotakin tietty\xc3\xa4 asiaa kohtaan. Vihre\xc3\xa4 nauha on \xc3\xa4\xc3\xa4net\xc3\xb6n viesti kertoa ymp\xc3\xa4rist\xc3\xb6lle, ett\xc3\xa4 henkil\xc3\xb6t eiv\xc3\xa4t ole tilanteessa yksin. Suomessa Vihre\xc3\xa4 nauha -kampanjan lanseerasivat Tapiolan Toimihenkil\xc3\xb6t lokakuussa 2011. Kampanjalla haluttiin osoittaa tukea Tapiolassa ty\xc3\xb6skennelleille irtisanomisuhan alla olleille henkil\xc3\xb6ille. Vihre\xc3\xa4\xc3\xa4 nauhaa on k\xc3\xa4ytetty my\xc3\xb6s Otavamediassa, kun yhti\xc3\xb6 ilmoitti aloittavansa yt-neuvottelut loppuvuodesta 2011. Kampanja levisi my\xc3\xb6s muihin suomalaisiin lehtitaloihin 2011 loppuvuoden yt-neuvottelujen sumassa._NEWLINE_Vuodesta 2018 l\xc3\xa4htien vihre\xc3\xa4 nauha on toiminut mielenterveyden tietoisuusnauhana. Vihre\xc3\xa4 v\xc3\xa4ri perustuu sen k\xc3\xa4ytt\xc3\xb6\xc3\xb6n mielisairaiden merkkin\xc3\xa4 1800-luvulla ja vihre\xc3\xa4n tietoisuusnauhan k\xc3\xa4ytt\xc3\xb6\xc3\xb6n muualla maailmassa._NEWLINE_Tietoisuusnauha on lyhyt kankaasta muodostettu silmukka, jota k\xc3\xa4ytet\xc3\xa4\xc3\xa4n osoittamaan jonkin asian kannatusta tai tukemista. Nauhat ovat suosittuja anglosaksisissa maissa._NEWLINE_Useat ryhm\xc3\xa4t k\xc3\xa4ytt\xc3\xa4v\xc3\xa4t nauhoja kannatussymboleinaan ja nauhan merkitys riippuu sen v\xc3\xa4rist\xc3\xa4. Esimerkiksi punainen nauha symboloi tukea AIDSin sairastajille ja violetti tai valkoinen tukea Alzheimerin tautia sairastaville. Vaaleanpunaisen nauhan aiheena on rintasy\xc3\xb6p\xc3\xa4. Oranssin nauhan aiheena on multippeliskleroosi (MS)._NEWLINE_Nauhat kiinnitet\xc3\xa4\xc3\xa4n yleens\xc3\xa4 vaatteisiin tai ne solmitaan esimerkiksi auton antennin ymp\xc3\xa4rille.'